Burjassot conclou l’any del Centenari d’Estellés amb MAR-E, un espectacle de poesia escènica
2025-07-24

Després de dotze mesos en què la commemoració del Centenari del naixement del poeta Vicent Andrés Estellés ha vertebrat la programació cultural de Burjassot, l’Ajuntament de la localitat, a través de l’àrea de Cultura que dirigeix Javier Naharros, acomiada 2024 amb una nova proposta escènica. Es tracta de MAR-E, un espectacle de poesia escènica que tindrà lloc dijous que ve 12 de desembre, a les 19 h, en el Centre Cultural Tívoli, amb entrada gratuïta.

La companyia Poetas en Plutón presenta aquesta representació en valencià, MAR- E, que pretén ser un homenatge a totes les dones de la Mar Mediterrània, a través d’un recorregut poètic i visual per diferents èpoques, temps i imperis, fins a situar a l’espectador en l’actualitat. Un viatge per les nostres arrels que fusiona el vers, la dansa, la interpretació i la música en un moment en el qual es fa necessària la plena consciència social de la necessitat de cuidar la mar.

Ruth Sancho Huerga és l’autora i directora de MAR-E i també la intèrpret juntament amb Àlex R. Bruce, mentre que la música i la composició és obra de José Manuel Felipe Ortega.